CELEX: 21987A0207(06)
Language: hr
Date: 1982-09-29 00:00:00
Title: Dodatni protokol uz Europski sporazum o razmjeni reagensa za određivanje krvne grupe

02/Sv. 16
            
            
               HR
            
            
               Službeni list Europske unije
            
            
               58
            
         21987A0207(06)
   
               L 037/44
            
            
               SLUŽBENI LIST EUROPSKE UNIJE
            
         DODATNI PROTOKOL UZ EUROPSKI SPORAZUM
   o razmjeni reagensa za određivanje krvne grupe
   DRŽAVE ČLANICE VIJEĆA EUROPE,
   Ugovorne strane Europskoga sporazuma od 14. svibnja 1962. o razmjeni reagensa za određivanje krvne grupe (dalje u tekstu „Sporazum”),
   uzimajući u obzir odredbe članka 5. stavka 1. Sporazuma, prema kojima „Ugovorne strane poduzimaju sve potrebne mjere kako bi izuzele od uvoznih carina reagense za određivanje krvne grupe koje su im na raspolaganje stavile druge ugovorne strane”;
   smatrajući da je dosad u slučaju država članica Europske ekonomske zajednice obveza odobrenja ovog izuzeća bila u nadležnosti Zajednice koja posjeduje potrebne ovlasti na temelju Ugovora kojim je uspostavljena;
   smatrajući da je stoga, za potrebe provedbe članka 5. stavka 1. Sporazuma, nužno da Europska ekonomska zajednica postane ugovornom stranom Sporazuma,
   SPORAZUMJELE SU SE:
   Članak 1.
   Europska ekonomska zajednica može postati ugovornom stranom Sporazuma potpisivanjem Sporazuma. Za Zajednicu, Sporazum stupa na snagu prvoga dana mjeseca nakon dana potpisivanja Sporazuma.
   Članak 2.
   1.   Ovaj Dodatni protokol otvoren je za prihvaćanje ugovornim stranama Sporazuma. On stupa na snagu prvoga dana mjeseca nakon dana kada posljednja ugovorna strana položi isprave o prihvaćanju kod glavnog tajnika Vijeća Europe.
   2.   Međutim, ovaj Dodatni protokol stupa na snagu po isteku dvogodišnjeg roka od dana njegovog otvaranja za prihvaćanje, osim ako jedna od ugovornih strana uloži prigovor na njegovo stupanje na snagu. U slučaju takvog prigovora primjenjuje se stavak 1. ovog članka.
   Članak 3.
   Od dana njegovog stupanja na snagu, ovaj Dodatni protokol čini sastavni dio Sporazuma. Od toga dana niti jedna država ne može postati ugovornom stranom Sporazuma, a da ujedno ne postane i ugovornom stranom Dodatnog protokola.
   Članak 4.
   Glavni tajnik Vijeća Europe obavješćuje države članice Vijeća Europe, sve države pristupnice Sporazumu i Europsku ekonomsku zajednicu o svim pristupanjima ili prigovorima podnesenim na temelju članka 2. te o danu stupanja na snagu ovog Dodatnog protokola, u skladu s člankom 2.
   Glavni tajnik također obavješćuje Europsku ekonomsku zajednicu o svakom aktu, obavijesti ili priopćenju koji se odnose na Sporazum.
   
      Sastavljeno u Strasbourgu dana 29. rujna 1982., na engleskom i francuskom jeziku, i otvoreno za prihvaćanje dana 1. siječnja 1983. Oba teksta su jednako vjerodostojna te se polažu u jednom primjerku u arhivu Vijeća Europe. Glavni tajnik Vijeća Europe dostavlja ovjerene preslike svakoj državi članici Vijeća Europe, svakoj članici pozvanoj da pristupi Sporazumu i Europskoj ekonomskoj zajednici.